b'\n_START_ARTICLE_\nLij lo\xc4\x8dnik\n_START_PARAGRAPH_\nLij lo\xc4\x8dnik je laboratorijska steklena posoda, ki se uporablja pri izlu\xc5\xbeevanju (ekstrakciji) snovi iz ene teko\xc4\x8dine v drugo. Razli\xc4\x8dni teko\xc4\x8di fazi morata biti med seboj neme\xc5\xa1ljivi. Teko\xc4\x8da faza z ve\xc4\x8djo gostoto se nahaja pod tisto z manj\xc5\xa1o gostoto. Na\xc4\x8deloma je eno fazo predstavlja voda, drugo pa organsko topilo (npr. eter, kloroform, etil acetat ...). Ve\xc4\x8dina organskih topil plava nad vodo, razen ve\xc4\x8dine halogeniranih.\n_START_SECTION_\nZgradba\n_START_PARAGRAPH_\nNa vrhu lija lo\xc4\x8dnika je zama\xc5\xa1ek, na spodnjem delu pa pipica. Laboratorijski liji lo\xc4\x8dniki so pove\xc4\x8dini narejeni iz borosilikatnega stekla, pipe pa so bodisi steklene ali pa narejene iz politetrafluoroetilena. Velike so obi\xc4\x8dajno med 50 mL in 3 L. V industrijskem merilu se uporabljajo liji lo\xc4\x8dniki znatno ve\xc4\x8djih razse\xc5\xbenosti.\n_START_SECTION_\nPostopek\n_START_PARAGRAPH_\nObe teko\xc4\x8di fazi zlijemo skozi odprtino na vrhu lo\xc4\x8dnika, pri tem mora biti pipa na dnu zaprta. Nato lij lo\xc4\x8dnik zapremo in ga mo\xc4\x8dno stresamo, da je sti\xc4\x8dna povr\xc5\xa1ina obeh faz \xc4\x8dim ve\xc4\x8dja. S tem mo\xc4\x8dno pospe\xc5\xa1imo izlu\xc5\xbeevanje snovi iz ene faze v drugo. Po me\xc5\xa1anju odpremo zgornji zama\xc5\xa1ek, pri tem pa obrnemo lij lo\xc4\x8dnik tako, da je odprtina na vrhu obrnjena stran od nas. Med me\xc5\xa1anjem lahko zaradi par nastane nadtlak in ob odprtju lija lahko teko\xc4\x8dina brizgne v okolico. Nato sledi lo\xc4\x8ditev faz: odpremo pipo na dnu lija lo\xc4\x8dnika in odstranimo spodnjo fazo; pri tem pustimo zgornjo odprtino odprto. Nadalje uporabimo tisto fazo, v kateri se po izlu\xc5\xbeevanju nahaja \xc5\xbeelena snov.'